יחסי ישראל–פרגוואי

תמיכה וסיוע מדיני

במהלך מבצע צוק איתן בשנת 2014 הביעה פרגוואי תמיכתה בישראל, וסירבה לגנות את פעולותיה. בדומה לכך, במהלך ההצבעה על אימוץ דו"ח ועדת החקירה של האו"ם לגבי אותו מבצע, פרגוואי נמנעה ביחד עם ארבע מדינות נוספות, וזאת לעומת 41 מדינות שהצביעו בעד, וארצות הברית שהתנגדה.
במהלך אוגוסט 2014 פקדו שטפונות חמוּרים את האזורים שבין הנהרות פרגוואי ופרנה, ובכך נגרמו נזקים לאוכלוסייה ולסביבה. על מנת לסייע לנפגעים, נשלחו 1,100 ערכות חירום אישיות מישראל לפרגוואי.
בינואר 2016 שוב פקדו שטפונות חמוּרים את פרגוואי, אך גם את אורוגוואי. בעקבות זאת, העניקה ישראל תרומה כספית למדינות אלו לצורך רכישת מוצרים, שנועדו לסייע לנפגעי השטפונות.
ביולי 2016 ביקר נשיא פרגוואי, הוראסיו קארטס, בישראל, והיה למעשה נשיא פרגוואי הראשון, שמבקר בישראל. במהלך הביקור ציין נשיא ישראל, רובי ריבלין, את קליטתם בפרגוואי של עשרות אלפי יהודים, שעזבו את אירופה בזמן מלחמת העולם השנייה עקב רדיפת הנאצים, ואת המשך תמיכתה הדיפלומטית של פרגוואי בישראל. נשיא פרגוואי ציין, כי יורחב שיתוף הפעולה בין המדינות.

סגירתן ופתיחתן מחדש של השגרירויות

בתחילת 2002, בעקבות קיצוצים בהוצאות משרד החוץ הישראלי, הוחלט לסגור את שגרירות ישראל באסונסיון, וזאת למרות ניסיונות דיפלומטיים שונים למנוע החלטה זו. על פי טענותיהם של מקורות משפטיים ואחרים, הסיבה העיקרית לסגירת השגרירות בפרגוואי הייתה עקב לחצים שהופעלו על ידי משרד הפנים הישראלי, וזאת כדי למנוע מישראלים לקבל בפרגוואי רישיונות נישואים. תהליך זה, המכונה נישואי פרגוואי, מקל על ישראלים אשר אינם מורשים להינשא בישראל, ודורש בין היתר את אישור השגרירות. הטענות הנ"ל הוכחשו על ידי משרד הפנים ונציג משרד החוץ.
לאחר מכן, בשנת 2005, שגרירות פרגוואי בישראל נסגרה עקב אילוצי תקציב, ו-8 שנים מאוחר יותר, באוגוסט 2013, דווח כי פרגוואי מתכוונת להפעיל מחדש את שגרירותה בישראל.
עד לסגירתה - שגרירות פרגוואי בישראל הייתה ממוקמת במשך מספר שנים במבשרת ציון, שבמחוז ירושלים, וזאת לאחר שהועברה מתל אביב.
פחות משנתיים לאחר מכן, במאי 2015, הוחלט על ידי ממשלת ישראל לחזק את קשריה הכלכליים עם מדינות אמריקה והברית הפאסיפית בפרט, כולל הפעלה מחדש של השגרירות בפרגוואי. לפיכך, השגרירות באסונסיון נחנכה מחדש ביולי 2015.
ב-21 במאי 2018 הועברה שגרירות פרגוואי מהרצליה לגן הטכנולוגי מלחה שבירושלים בטקס בהשתתפות הוראסיו קארטס, נשיאה היוצא של פרגוואי.
ב-5 בספטמבר 2018 הודיע לואיס קסטיליוני , שר החוץ הנכנס של פרגוואי, על כך שבעקבות פנייה של הרשות הפלסטינית שגרירות ארצו תוחזר לתל אביב. בתגובה לכך ראש הממשלה בנימין נתניהו הודיע על סגירת שגרירות ישראל בפרגוואי.
ביום העצמאות ה-71 של מדינת ישראל נכח נשיא לשעבר של פרגוואי, הוראסיו קארטס, בקהל בטקס הדלקת המשואות וישב לצידו של ראש הממשלה, בנימין נתניהו.
ב-3 בספטמבר 2019, כשנה לאחר החזרת השגרירות מירושלים, פרגוואי הודיעה כי תפתח משרד סחר דיפלומטי בירושלים.

מסחר ותשתיות

בנובמבר 2005 ביקרה בישראל משלחת עסקית בראשותו של סגן נשיא פרגוואי, ונחתם הסכם בין מכוני היצוא של ישראל ופרגוואי, למטרה הדדית של קידום ופיתוח המסחר בין שתי המדינות. נכון לשנת 2005, פעלו 42 חברות ישראליות בפרגוואי, גידול של 50% ביחס לשנת 2003. בתשעת החודשים הראשונים של 2005, יצוא הסחורות מישראל לפרגוואי הסתכם ב-2.5 מיליון דולר, ואילו יבוא הסחורות מפרגוואי הסתכם ב-12.2 מיליון דולר.
בשנת 2010 היקף הייצוא מישראל לפרגוואי היה כ-3.1 מיליון דולר, ואילו היקף הייצוא מפרגוואי לישראל היה כ-56.8 מיליון דולר.
בנובמבר 2013 ערך שר התעשייה והמסחר של פרגוואי ביקור בישראל. במהלך הביקור ניסה לעניין משקיעים ישראלים במדינתו, ואף צוּטט באומרו, כי על רקע ממדי העוני בארצו - נשיא פרגוואי עובד עם יועצים ישראליים, המסייעים לו להוציא אל הפועל תוכנית כלכלית רחבת היקף. כמו כן ציין את ישראל, כמדינה שהצליחה לפתח חקלאות מוצלחת בתנאים קשים.

ביטחון

בשנת 1977 נמסרו 6 מטוסי ערבה לפרגוואי מישראל במסגרת הסכם, אשר כלל גם הכשרה של צוות המטוס.
בינואר 2015 הוצגו בפרגוואי כלי הנשק שנרכשו במסגרת התוכנית לחידוש הציוד של צבאה, וביניהם גם מקלעים מסוג נגב מתוצרת תעשיות נשק לישראל (IWI).

עידוד הגירה מעזה

לאחר מלחמת ששת הימים עסקה יחידת קיסריה של המוסד בעידוד הגירת פלסטינים מעזה לדרום אמריקה, ובמיוחד לפרגוואי, תמורת תשלום. המבצע הופסק ב-4 במאי 1970, לאחר ששני מהגרים מאוכזבים ירו למוות בעובדת שגרירות ישראל בפרגוואי, עדנה פאר.

שונות

באסונסיון ישנו רחוב הקרוי בשם "ישראל", וזאת בסמוך לרחוב הקרוי בשם ריו דה ז'ניירו.